Newsgroup: italia.genova.discussioni
Titolo: E avventue de Pinocchio (capitolo segondo)

Capitolo Segondo
In quello momento han piccòu ä porta.
- Passæ pure, - o l'ha dïto o bancâ, sensa avei a forsa de arsâse in
pê.
Alloa l'é intròu in bûttega un vegetto tutto arzillo che o l'aveiva
nomme Geppin; ma i figgiêu do vixinato, quande ö voueivan fâ arraggiâ,
o ciammavan cö sorvianomme de Polentinn-a a motivo da seu perrucca
giana ch'à someggiava ä polenta.
Geppin o l'ea permaloso. Guai a ciammàlo Polentinn-a! O diventava
sûbito 'na bestia, e no gh'ea verso de tegnilo.
- Bon giorno, Meistro Tögno - o l'ha dito Geppin - Cose fæ coscì pe
tæra?
- Insegno l'alfabeto ae formighoe.
- Bon pro ve fasse.
- Chi v'ha portòu da mi, compà Geppin?
- E gambe!... Ei da savei, Meistro Tögno, che son vegnùo da voî pe
domandave un piaxeì.
- Eccome chi, pronto a servìve - o l'ha replicòu o bancâ arsandose in
sce zenogge.
- 'Sta mattin m'é vegnua un'idea in to çervello.
- Sentimola.
- Ho pensòu de fame un bello marionetto de legno; ma un marionetto
mäveggioso ch'o sacce ballâ, tiâ de sciabbra e fâ i stiti mortali. Con
questo marionetto veuggio giâ o mondo, guadagname un tocco de pan e un
gotto de vin. Cose ve ne pa?
- Bravo Polentinn-a! - l'ha crìòu a solita voxinn-a che no se capiva
de dove a vegnisse.
A sentìse ciammâ Polentinn-a, compà Geppin o l' é diventòu rosso comme
un pevion pe-a raggia e, giandose verso o bancâ o gh'ha dito
imbestialìo:
- Perché me offendei?
- Chi ve offende?
- M'ei dïto Polentinn-a.
- No son stæto mi.
- Sta 'n po' a vedde che saiò stæto mi! Mi diggo che sei stæto voî.
-No!
- Scì!
-No!
- Scì!
E scädandose sempre ciù, da e parolle son passæ ai fæti e,
sberruffandose, se son sgranfignæ, se son addentæ, e se son ammaccæ.
Finìo o combattimento, Meistro Tögno o s'é trouvòu tra e man a
perrucca giana do Geppin, e Geppin o s'é accorto de avei in bocca a
perrucca grixa do bancâ.
- Rèndime a mæ perrucca! - o l'ha criòu Meistro Tögno.
- E ti rendime a mæ, e rifemmo a paxe. -
I dui vegetti, doppo avei repiggiòu a seu perrucca, se son strèiti a
man e se son zuaè de restâ amixi pe tutta a vitta.
- Dunque compà Geppin - o l'ha dïto o bancâ in segno de paxe fæta -
quæ o l'é o piaxei che voei da mi?
- Vorieiva un po' de legno pe fabbilcâ o mæ marionetto. Me o dæ? -
Meistro Tögno tutto contento, o l'é andæto sûbito a piggiâ quello
tocco de legno che o l'ea stæto o motivo de tante puïe. Ma quande o
l'é stæto lì pe consegnàlo a l'amigo, o tocco de legno o gh' ha dæto
un scosson e, scappandoghe con violensa dæ man, o l'è andæto a sbatte
con forza in te cavigge do pöveo Geppin.
- Ah! o l' è con questo gaibo, Meistro Tögno, che voî regallæ a vostra
roba? M'ei quæxi inranghìo.
- Ve zûo che  no son stæto mi.
- Alloa saiò stæto mi.
- A corpa a l'è tutta de questo legno.
- Õ sò ch'a l'è do legno: ma sei voî che me l'ei tiòu in te gambe.
- Mi no l'ho tiòu.
- Böxardo!
- Geppin, no me offendei; se no ve ciammo Polentinn-a...
-Aze!
- Polentinn-a!
- Brutto rantegoso!
- Polentinn-a!
A sentise ciammà Polentinn-a pe-a tersa votta, Geppin o l'ha perso o
lumme di êuggi, o s'è avventòu in scio bancâ e lì se n'han dæte un
sacco e 'na sporta.
A combattimento finïo, Meistro Tögno o s'è trouvòu due sgranfignæ de
ciù in scio naso e l'atro duî pomelli in meno in scio gipponetto.
Pareggiæ in questo moddo i conti, se son streiti a man e se son zuæ de
restâ amixi pe tutta a vitta.
Intanto Geppin o s'è piggiòu o seu tocco de legno e, rlngraziando
Meistro Tögno, o se n'è ritornòu ranghezzando a casa.
Act

è fantastico!
Quando la prossima puntata?
Sara